Vrou wag al 29 dae vir man se lyk omrede staatslykhuis nog geen lykskouing gedoen het | SA-News.com
Amper 29 dae nadat Kobus Cronje (58) dood is, lê sy lyk nog in die staatslykhuis van die Tygerberg-hospitaal terwyl sy vrou, Nina, hom ’n waardige begrafnis wil gee.
Maar die forensiese patologiediens van die Wes-Kaapse departement van gesondheid wag vir mediese verslae van die laaste hospitaal waar Cronje behandel is, sê Robert Daniels, ’n woordvoerder van die departement.
Cronje, van Hermanus, was op 10 September in ’n ernstige motorfietsongeluk. Hy is aanvanklik in die MediClinic Vergelegen-hospitaal opgeneem, waar hy verskeie operasies ondergaan het. Hy is van daar af na die Busamed Paardevlei-hospitaal oorgeplaas, waar hy nog operasies moes ondergaan.
Op 13 September het hy ’n bloedklont ontwikkel en is hy in die hospitaal dood.
Daniels sê Cronje se lyk is eers tien dae ná sy dood na die forensiese patologiediens verwys. Dié afdeling het ’n groot werklas, maar dit is volgens hom nie die enigste rede hoekom daar nog nie ’n lykskouing gehou is nie.
As ’n lykskouingsverslag vir ’n moontlike hofsaak nodig is, moet hulle bewyse insamel, die oorsaak van dood bepaal, of ’n misdryf vermoed word, die toelatingsdatum en of ’n oorsaak van dood voor toelating bepaal is.
Hy sê die departement besef die naasbestaandes van ’n dooie beleef ’n moeilike tyd en rou oor hul geliefde, maar hulle doen alles moontlik om die proses te verhaas.
Nina Cronje sê ’n verassingseremonie gaan vir Cronje gehou word.
« Ace Magashule ‘gives away’ Pierneef painting worth more than R6m
Suid-Afrikaners gewaarsku oor verhoogde malaria-risiko, veral in noordelike dele van die land »